钦定古今图书集成/明伦汇编/闺媛典/第324卷 > 皇清五十七 > 马氏女
## 钦定古今图书集成/明伦汇编/闺媛典/第324卷 > 皇清五十七 > 马氏女

按《宜良县志》：“马氏女，本姓张，庠生马升谷养为己女，许字原任绵州分训马端子鹏秋。未几，鹏秋夭，女年甫十三，泣请于父，愿往守丧。葬毕，怀刃示志，守死不归。父怜之，为置田以供衣食。每日坐卧一小楼，未尝辄下，左右惟一幼婢随侍，家之弟兄子侄皆谢绝弗与会。逾数十年，稿形黧貌，非复人状。年七十六殁，县” 令旌之。

===时之兴妻杨氏===

按《宜良县志》：杨氏，诸生时之兴妻。之兴早亡，杨年二十四，矢志抚育两孤。父母劝令改节，不从。继值兵火流离，父母复劝之曰：“患难之际，何计存孤，无固执也。” 杨泣曰：“身当死久矣，所不死者，恐二子弃沟壑耳。” 父母知不可夺，乃止。守节五十一年，康熙癸亥年卒。